Á dögunum fjölluðum við um orsakir og einkenni gáttatifs en að þessu sinni fjöllum við um meðferð við gáttatifi og þau úrræði sem í boði eru . Markmið meðferðarinnar er að ná stjórn á takti eða hjartsláttarhraða og draga úr hættu á fylgikvillum . Rétt er að vekja athygli á myndskeiðinu með Davíð O. Arnar hjartalækni hér fyrir neðan sem gerð voru af Íslenskri Erfðargreiningu . Gáttatif ( atrial fibrillation ) er mjög algeng hjartsláttartruflun . Í stuttu máli lýsir gáttatif sér þannig að mjög tilviljanakennd rafboð fara þá um gáttir hjartans og keppa um leiðni gegnum AV-hnútinn . Þetta veldur því að hjartsláttur verður mjög óreglulegur og oftast hraður . Meðferð Markmið meðferðar við gáttatifi er að stjórna takti og / eða hjartsláttarhraða og að draga úr hættu á fylgikvillum . Við val á meðferð er tekið tillit til þess hve lengi gáttatifið hefur staðið yfir , hvort það er viðvarandi eða í köstum , áhrif þess á daglegt líf einstaklingsins og hversu alvarleg einkennin eru . Blóðþynningarlyf eru ekki meðferð við gáttatifi , heldur draga þau úr líkum á að blóðsegar myndist í hjartanu . Blóðþynningarmeðferð getur aukið hættuna á blæðingum og meðferðin því ekki áhættulaus . Það er því oft nauðsynlegt að hætta á blóðþynningarlyfinu fyrir skurð - eða tannaðgerðir en það skal ávallt gera í samráði við lækni . Blóðþynningarmeðferð með kóvar krefst reglubundinna blóðprufa svo hægt sé að skammta lyfið rétt . Auglýsing Hér fyrir neðan er síðan myndskeið þar sem Davíð O. Arnar yfirlæknir á Landspítalanum fer yfir meðferð og úrræði .